MOLTKES PALÆ · RESTAURERINGEN
I 2005 og 2006 gennemgik Moltkes Palæ en restaurering, som mange vil betegne som en total forvandling.
Der var ikke kun tale om en hurtig overmaling, men derimod en gennemgribende restaurering, der på mange måder har bragt palæet tilbage til fordums pragt.
Første indtryk af det ’nye’ palæ får man allerede i det høje portrum ud mod Dronningens Tværgade: Hovedporten fremstår nu med fornyet egetræsådring, ornamenterne er afrenset og alle vægge og loftet er malet op.
Indenfor er den gamle fyrretræstrappe til de øverste etager afhøvlet og forsynet med nyt tæppe. Alle vægge er malet i kraftige, varme farver. Underpanelerne er marmoreret i en lys grå farve, og gelænderet er poleret op.
Den nye foyer
De største forandringer har dog fundet sted på første sal, hvor den lange foyer ind til de mange sale og saloner næsten ikke er til at kende: Det forsænkede loft er fjernet, og det gamle buede loft er kommet frem til ære og værdighed igen. Samtidig er de gamle skabsinstallationer fjernet, så hele foyeren nu fremstår lys, venlig og imødekommende. Det samme gælder førstesalens toiletter, der i en gennemført tidssvarende stil lever op til nutidens krav.
De fem saloner og to sale
De fem saloner og to sale på førstesalen blev afleveret i 2006 efter godt et års intenst arbejde: Alle vægge er ’skrællet’ ned og malet op med udgangspunkt i de farvelag og vægbeklædninger, der dukkede frem under istandsættelsen. De gamle parketgulve fra 1700-tallet er brækket op og genskabt, stav for stav.
Stukloftets storslåede ornamenteringer er omhyggeligt belagt med nyt bladguld, og de tunge prismelysekroner stråler igen om kap med det indfaldende dagslys eller skaber en flot og effektfuld stemning om aftenen. De gamle malerier er afrenset, og endelig er inventaret istandsat med nye forgyldninger og nyt betræk.
Under restaureringen dukkede mange gemte og glemte detaljer frem – blandt andet en roset i det originale gulv fra 1700-tallet i Venezia Salonen. Rosetten er nu genskabt og ikke længere gemt væk under gulvtæppet.
Arbejdet og historien
Arbejdet på Moltkes Palæ er udført af en lang række håndværkere, der har vist, at de stadig mestrer de gamle teknikker og holder håndværkets traditioner i hævd. Målet har været at genskabe rummenes originale udtryk, og arbejdet er således udført på baggrund af bygningsarkæologiske undersøgelser under tilsyn af fredningsmyndighederne.
Moltkes Palæ, som vi kender det i dag, er resultatet af mindst tre byggeperioder: Den ældste del ud mod Bredgade blev opført i 1702 af Ulrik Frederik Gyldenløve, den vestlige del af fløjen ud mod Dronningens Tværgade tilføjede Moltke-familien i midten af 1800-tallet, og endelig blev fløjen med den store festsal opført af Haandværkerforeningen i begyndelsen af 1930’erne. Restaureringen er den største og mest gennemgribende siden 1930.
Håndværkerne har ikke kun haft travlt i de publikumsvendte arealer. En ny vareelevator forbinder nu alle palæets etager fra kælder til kvist, ligesom der er etableret et nyt og tidssvarende køkken i kælderregionerne.